CELEX: 22021D2214
Language: lt
Date: 1636934400000
Title: ES ir Libano asociacijos tarybos sprendimas Nr. 1/2021 2021 m. lapkričio 15 d. kuriuo susitariama dėl ES ir Libano partnerystės prioritetų galiojimo pratęsimo [2021/2214]

2021 12 14   
               
               
                  LT
               
               
                  Europos Sąjungos oficialusis leidinys
               
               
                  L 447/9
               
            
         ES IR LIBANO ASOCIACIJOS TARYBOS SPRENDIMAS Nr. 1/2021
         2021 m. lapkričio 15 d.
         kuriuo susitariama dėl ES ir Libano partnerystės prioritetų galiojimo pratęsimo [2021/2214]
         ES IR LIBANO ASOCIACIJOS TARYBA,
         atsižvelgdama į Europos ir Viduržemio jūros regiono šalių susitarimą, steigiantį Europos bendrijos bei jos valstybių narių ir Libano Respublikos asociaciją,
         kadangi:
         
                     (1)
                  
                  
                     2002 m. birželio 17 d. buvo pasirašytas ir 2006 m. balandžio 1 d. įsigaliojo Europos ir Viduržemio jūros regiono šalių susitarimas, steigiantis Europos bendrijos bei jos valstybių narių ir Libano Respublikos asociaciją, (1) (toliau – Susitarimas);
                  
               
                     (2)
                  
                  
                     pagal Susitarimo 76 straipsnį Asociacijos taryba turi įgaliojimus priimti sprendimus, kad būtų pasiekti Susitarimo tikslai;
                  
               
                     (3)
                  
                  
                     Susitarimo 86 straipsnyje teigiama, kad Šalys turi imtis visų bendrųjų ar specialiųjų priemonių, reikalingų savo įsipareigojimams pagal Susitarimą įvykdyti, ir turi užtikrinti, kad Susitarime nustatyti tikslai būtų pasiekti;
                  
               
                     (4)
                  
                  
                     Asociacijos tarybos sprendimu Nr. 1/2016 (2) Europos Sąjunga ir Libanas susitarė dėl savo partnerystės prioritetų, įskaitant ES ir Libano susitarimą, kuriais 2016–2020 m. laikotarpiu grindžiama Europos Sąjungos ir Libano partnerystė siekiant paremti ir stiprinti Libano atsparumą bei stabilumą, kartu siekiant atremti užsitęsusio konflikto Sirijoje poveikį;
                  
               
                     (5)
                  
                  
                     pasikeisdamos laiškais abi pusės susitarė, kad ES ir Libano partnerystės prioritetų, kaip pagrindinio jų partnerystės stiprinimo dokumento, įskaitant ES ir Libano susitarimą, galiojimas turėtų būti pratęstas, kol bus priimti nauji atnaujinti bendri dokumentai;
                  
               
                     (6)
                  
                  
                     Asociacijos tarybos darbo tvarkos taisyklių 10 straipsnyje numatyta galimybė priimti sprendimus tarp posėdžių taikant rašytinę procedūrą, jeigu abi Šalys taip susitaria,
                  
               PRIĖMĖ ŠĮ SPRENDIMĄ:
         
            1 straipsnis
            Asociacijos taryba, taikydama rašytinę procedūrą, nusprendžia, kad ES ir Libano partnerystės prioritetų, įskaitant ES ir Libano susitarimą, pridėtų prie jos Sprendimo Nr. 1/2016, galiojimas pratęsiamas, kol Asociacijos taryba priims naujus atnaujintus bendrus dokumentus.
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. lapkričio 15 d.
            
               
                  ES ir Libano asociacijos tarybos vardu
               
               
                  Pirmininkas
               
               Abdallah BOU HABIB
            
         
         
            (1)  OL L 143, 2006 5 30, p. 2.
         
            (2)  2016 m. lapkričio 11 d. ES ir Libano asociacijos tarybos sprendimas Nr. 1/2016 dėl ES ir Libano partnerystės prioritetų (OL L 350, 2016 12 22, p. 114).